Naoto Fukasawa

Naoto Fukasawa (s. 1956) on japanilainen teollinen muotoilija. 

IDEOn Tim Brownin mukaan Fukasawan lähestymistapa "ei ole älyllinen vaan inhimillinen". Eräs Fukasawan suunnittelema kännykkä perustuu rannalta löytyneen kiven muotoon. Toinen kännykkä sai innoituksensa sulaneesta suklaapatukasta, sillä Fukasawan mielestä olisi luontevaa löytää taskustaan sellainen muoto.

Fukasawan tuotantoa leimaa yksinkertaisuus. Dieter Ramsin mukaan "Fukasawa on yksi niistä harvoista suunnittelijoista, jotka eivät kasvata ympäröivää kaaosta vaan antavat sille virkistävän kontrastin.” Myös Marc Newsonin mukaan Fukasawan tuotanto on "hyvin, hyvin yksinkertaista, ja [...] mitä yksinkertaisemmilta asiat näyttävät, sen vaikeampaa niiden suunnittelemisen on täytynyt olla.” Newsonin kaltainen ammattilainen löytää Fukasawan töistä myös ovelaa huumoria, joka yhdessä esineiden yksinkertaisuuden kanssa saa ne tuntumaan kepeiltä ja melkein vaivattomilta.

Monet Fukasawan esineet perustuvat poikkeuslaatuiseen ihmisten tarkkailuun. Sellainen on esimerkiksi yöpöytälamppu, johon kuuluu lautanen. Lautaselle on tarkoitus laskea avaimet ennen nukkumaanmenoa.

Jasper Morrisonin mukaan Fukasawalla on "luonnostaan kyky keksiä ilmiselviä ideoita odottamattomilla tavoilla ja yhdistää huvi ja vakavuus [...] Naoton työt vain ovat parempia kuin muiden.”

Ura

Fukasawa opiskeli Tokion Tama Art Universityssä vuoteen 1980. Koulusta päästyään hän toimi digitaalikellojen suunnittelijana Seikolla. Vuonna 1989 Fukasawa muutti kielitaidottomana San Franciscoon työskennelläkseen IDEOlla – yhtiön johtajan mukaan ikään kuin ryhmän hengellisenä johtajana. 

Fukasawa toi toimistoon ammattimaisuutta, kokemusta, älyllistä uteliaisuutta ja itämaista herkkyyttä; hän sai sieltä itselleen kykyä ajatella kaupallisesti, toimia monialaisen joukkueen jäsenenä – sekä syyn arvioida lähestymistapansa uudelleen.

Ennen työtään IDEOlla Fukasawan tavoitteena oli ollut luoda tuotteita, jotka näyttivät paremmilta ja toimivat paremmin kuin aiemmat tuotteet. Amerikkalainen kulttuuri sai hänet pohtimaan perinteisen japanilaisen kulttuurin kauneuskäsitystä. Sen seurauksena hän alkoi ottaa huomioon paitsi tuotteen itsensä, myös sen käyttöympäristön. Fukasawa uskoi ympäristöön sopivien tuotteiden tuntuvan niin asiaankuuluvilta ja toimivilta, että niistä tulisi huomaamatta osa ihmisten elämää.

Fukasawa palasi Japaniin vuonna 1996. Ensin hän pyöritti IDEOn Tokion-toimistoa. Vuodesta 2003 lähtien hänellä oli oma toimisto. 

Fukasawan viimeisimpiä hankkeita on suunnitella talo, jonka kaikki sähkölaitteet katoavat seinien sisään.

Työt
 Narusta käyntiin vedettävä, seinälle ripustettava CD-soitin. Muji.
 Pienikokoinen paperisilppuri, johon kuuluu roskasanko
 Ishi-sohva
 Sarja mehutölkkejä, jotka muistuttavat hedelmiä
 Yöpöytälamppu-lautanen. Plusminuszero.
 Pillerinmuotoinen ilmankostuttaja. Plusminuszero.
 Yhden leivän paahdin. Plusminuszero.
 Neon-kännykkä Japanin markkinoille
 Itis-valaisin. Artemide.
 X-hylly. B&B Italia.
 Cloud-sohva. B&B Italia.
 Terra-amme. Boffi.
 Amami-lamppu. Danese.
 Trapezoid-rannekello. Kello, jonka numerot on perspektiivikorjattu. Issey Miyake.
 Twelve-rannekello. Kello, jonka taulussa ei ole tuntien numeroita – niiden sijaan lasissa on 12 kulmaa. Issey Miyake.

Lähteet
Rawsthorn, Alice. Designing the Inevitable. T the New York Times Style Magazine, kevät 2008.

Viitteet

Japanilaiset muotoilijat
Vuonna 1956 syntyneet
Elävät henkilöt